text: Russisk boykot koster 15 job på Høgelund Mejeri
  12 august 2014 kl. 17.50
  Mejerigiganten Arla nedlægger 15 stillinger på Høgelund Mejeri i Vojens som direkte konsekvens af den russiske fødevareboykot.
  I alt nedlægger Arla 79 stillinger i Danmark. De to øvrige berørte mejerier i Syd- og Sønderjylland er Taulov Mejeri og Kruså Mejeri, men her har det været muligt at omlægge produktionen, så man kunne undgå fyringer i denne omgang.
  I alt 10 mejerier har eksporteret til det russiske marked, og Arlas eksport til Rusland har en værdi af omkring en milliard kroner årligt og udgør cirka én procent af koncernens omsætning.
  Det russiske forbud vil foreløbig løbe i et år og rammer de lande, som har indført sanktioner mod Rusland i kølvandet på krisen mellem Rusland og Ukraine.
  